Jelaskan Kronologi siri dari The Legend of Zelda dalam bahasa melayu

Kronologi siri Legend of Zelda merupakan topik yang sering menjadi perdebatan di kalangan peminat sehinggalah satu garis masa yang rasmi dikeluarkan pada 21 Disember 2011 di dalam buku pengumpul, Hyrule Historia, yang pada asalnya hanya diterbitkan di Jepun tetapi kemudiannya dilepaskan di Amerika Syarikat. Sebelum keluarannya, penerbit-penerbit siri ini mengesahkan kewujudan satu dokumen sulit yang menghubungkan setiap permainan dalam siri ini. Sesetengah bahan dan pernyataan daripada pembuat siri ini pernah dijadikan garis masa separa yang rasmi bagi keluaran yang telah dipasarkan. Zelda II: The Adventure of Link ialah susulan bagi permainan The Legend of Zelda asal yang berlaku beberapa tahun kemudian. Permainan ketiga, A Link to the Past, ialah prekuel bagi dua terbitan pertama, dan diikuti secara terus oleh Link's Awakening. Ocarina of Time merupakan pendahulu yang terjadi beberapa kurun sebelum permainan-permainan yang dikeluarkan sebelumnya; menurut pereka watak, Satoru Takizawa, tujuan permainan ini adalah untuk menerangkan secara terperinci Perang Pengurungan (Imprisoning War) yang terdapat dalam manual A Link to the Past. Skyward Sword pula ialah prekuel kepada Ocarina of Time, manakala Twilight Princess pula berlaku lebih 100 tahun selepas Ocarina of Time.

The Wind Waker pula terletak dalam garis masa selari yang berlainan daripada garis masa sebelum ini, dan berpisah daripada garis masa utama selepas Ocarina of Time; latar masanya kira-kira lebih seabad selepas era dewasa Ocarina of Time. Phantom Hourglass merupakan penerusan cerita dalam The Wind Waker, dan ia diikuti oleh Spirit Tracks, yang berlaku kira-kira 100 tahun kemudian di sebuah benua maha (supercontinent) yang jauh dari dunia The Wind Waker. Ketika ia dikeluarkan, Four Swords untuk Game Boy Advance dianggap sebagai cerita tertua dalam kronologi siri ini dan Four Swords Adventures berlaku selepas peristiwa dalam Four Swords. The Minish Cap mendahului kedua-dua permainan tersebut; ia menceritakan tentang asal-usul watak jahat Vaati dan penciptaan Four Sword. A Link Between Worlds berlaku enam generasi selepas A Link to the Past. Antara peristiwa penting yang berlaku dalam permainan tersebut ialah peristiwa Triforce disatukan semula, dan Ganon dibangkitkan semula.

Pengumuman garis masa oleh Nintendo pada 2011 menganjurkan bahawa selepas Ocarina of Time, garis masa siri ini berpecah kepada tiga hala berbeza: dalam garis masa pertama, Link gagal menewaskan Ganon, lantas membawa kepada peristiwa-peristiwa dalam A Link to the Past, Oracle of Seasons & Oracle of Ages, Link's Awakening, A Link Between Worlds, The Legend of Zelda dan Adventure of Link. Dalam garis masa kedua dan ketiga, Link berjaya menewaskan Ganon, lalu membawa kepada pembahagian garis masa kepada dua antara zaman kanak-kanaknya (ketika Zelda menghantarnya pulang ke masa lepas untuk memberitahu Zelda di masa lepas tentang nasib malang yang akan menimpa Hyrule) dan zaman dewasanya (ketika mana Zelda di masa hadapan terus hidup dan cuba membangunkan semula kerajaannya). Zaman kanak-kanak Link diteruskan dengan Majora's Mask, diikuti dengan Twilight Princess. Garis masa dewasa pula bersambung dengan Wind Waker, Phantom Hourglass dan Spirit Tracks.

Pada awal 2000-an, Nintendo Amerika telah mengeluarkan satu garis masa di laman Zelda.com, laman sesawang rasmi siri Legend of Zelda, yang menafsirkan setiap cerita daripada setiap permainan sehingga permainan-permainan Oracle sebagai pengembaraan seorang protagonis bernama Link. Dan Owsen, penterjemah, dan rakan sekerjanya di Nintendo Amerika pernah menghasilkan satu lagi garis masa yang lengkap dan berniat untuk menerbitkannya di atas talian. Namun, pembangun-pembangun siri ini yang dari Jepun menghalang idea ini supaya para pemain boleh terus menafsirkan sendiri garis masa permainan ini.